រដ្ឋមន្ត្រី​អាស៊ាន​ពីរ​រូប​បញ្ជាក់​ជា​ផ្លូវការ​ពី​ការ​ចូលរួម​កិច្ច​ប្រជុំ​ចង្អៀត​រដ្ឋមន្ត្រី​ការបរទេស​អាស៊ាន​ក្នុង​ទីក្រុង​ភ្នំពេញ
រដ្ឋមន្ត្រី​ការ​បរទេស​នៃ​សាធារណ​រដ្ឋ​សិង្ហបុរី​ និង​រដ្ឋមន្ត្រី​ការ​បរទេស​នៃ​សាធារណ​រដ្ឋ​ប្រជា​ធិបតេយ្យ​ប្រជាមានិត​ឡាវ ​បាន​បញ្ជាក់​ប្រាប់​កម្ពុជា​ថា​ លោក​ទាំង​ពីរ​នឹង​មក​បំពេញ​ទស្សន​កិច្ច​ផ្លូវការ​ និង​ចូលរួម​កិច្ច​ប្រជុំ​ចង្អៀត​​​រដ្ឋមន្ត្រី​ការ​បរទេស​អាស៊ាន​នៅ​កម្ពុជា។
ភ្នំពេញ — រដ្ឋមន្ត្រីការបរទេសនៃប្រទេសជាសមាជិកសមាគមប្រជាជាតិអាស៊ីអាគ្នេយ៍ហៅកាត់ថា អាស៊ានចំនួនពីររូបបានបញ្ជាក់ជាផ្លូវការមកកាន់រដ្ឋាភិបាលកម្ពុជាអំពីការមកបំពេញទសន្សកិច្ច និងការចូលរួមកិច្ចប្រជុំចង្អៀតរដ្ឋមន្ត្រីការបរទេសអាស៊ាន ដែលនឹងចាប់ផ្តើមនៅសប្តាហ៍នេះក្នុងទីក្រុងភ្នំពេញ ប្រទេសកម្ពុជា។ រដ្ឋមន្ត្រីការបរទេសផ្សេងទៀតរបស់អាស៊ានក៏នឹងចូលរួមកិច្ចប្រជុំនេះផងដែរ។ នេះបើតាមសេចក្តីប្រកាស និងការបញ្ជាក់របស់មន្ត្រីនាំពាក្យក្រសួងការបរទេស និងសហប្រតិបត្តិការអន្តរជាតិរបស់កម្ពុជា។ បើតាមលិខិតពីរដាច់ដោយឡែកពីគ្នាដែលវីអូអេបានទទួលនៅថ្ងៃចន្ទនេះរដ្ឋមន្ត្រីការបរទេសនៃសាធារណរដ្ឋសិង្ហបុរីលោក វីវៀន បាឡាគ្រីស្ហ្សណាន់ (Vivian Balakrishnan) និងរដ្ឋមន្ត្រីការបរទេសនៃសាធារណរដ្ឋប្រជាធិបតេយ្យប្រជាមានិតឡាវ លោកសាលើមសៃ គុំម៉ាស៊ីត (Saleumxay Kommasith) បានបញ្ជាក់ប្រាប់លោកប្រាក់ សុខុន រដ្ឋមន្ត្រីក្រសួងការបរទេសកម្ពុជាថា លោកទាំងពីរនឹងមកបំពេញទស្សនកិច្ចផ្លូវការ និងចូលរួមកិច្ចប្រជុំចង្អៀតរដ្ឋមន្ត្រីការបរទេសអាស៊ាននៅកម្ពុជា ពីថ្ងៃទី១៥ដល់ទី១៧កុម្ភៈ ឆ្នាំ២០២២។ អំឡុងពេលបំពេញទស្សនកិច្ចនៅកម្ពុជាដែលជាប្រធានប្តូរវេណអាស៊ានសម្រាប់ឆ្នាំ២០២២ រដ្ឋមន្ត្រីទាំងពីររូបក៏នឹងចូលជួបសម្តែងការគួរសមជាមួយនាយករដ្ឋមន្ត្រីកម្ពុជាលោកហ៊ុន សែន និងជួបពិភាក្សាទ្វេភាគីជាមួយរដ្ឋមន្ត្រីការបរទេសកម្ពុជាលោកប្រាក់ សុខុន។ ដោយឡែករដ្ឋមន្ត្រីការបរទេសនៃសាធារណរដ្ឋសិង្ហបុរីលោកវីវៀន បាឡាគ្រីស្ហ្សណាន់នឹងមានជំនួបជាមួយរដ្ឋមន្ត្រី និងតំណាងរាស្ត្រកម្ពុជាមួយចំនួនទៀតរួមមានលោកអូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ លោកសាយ សំអាល់ រដ្ឋមន្ត្រីក្រសួងបរិស្ថាន និងលោកហ៊ុន ម៉ានី ប្រធានគណៈកម្មការអប់រំ យុវជន កីឡា ធម្មការ កិច្ចការសាសនានៃមន្ទីររដ្ឋសភាកម្ពុជា។ អ្នកនាំពាក្យក្រសួងការបរទេសកម្ពុជាលោកជុំ សុន្ទរី ប្រាប់វីអូអេតាមសារឆ្លើយឆ្លងអេឡិចត្រូនិក Telegram នៅថ្ងៃចន្ទថាក្រៅពីរដ្ឋមន្ត្រីការបរទេសអាស៊ានពីររូបខាងលើគ្រប់សមាជិកអាស៊ានទាំងអស់បានបញ្ជាក់ថាពួកគេនឹងចូលរួមការប្រជុំចង្អៀតរដ្ឋមន្ត្រីការបរទេសអាស៊ានទាំងដោយផ្ទាល់ និងតាមប្រព័ន្ធអនឡាញ។ អ្នកនាំពាក្យរូបនេះបញ្ជាក់ទៀតថាប្រទេសមីយ៉ាន់ម៉ាមិនទាន់ផ្តល់ការបញ្ជាក់នៅឡើយថាខ្លួននឹងចូលរួមប្រជុំនេះ ឬយ៉ាងណានោះទេ ខណៈប្រទេសព្រុយណេនិងថៃនឹងចូលរួមតាមប្រព័ន្ធអនឡាញ។ ដោយឡែក បើតាមការលើកឡើងរបស់អ្នកស្រាវជ្រាវក្នុងកិច្ចការអាស៊ានការប្រកួតប្រជែងអំណាចកាន់តែខ្លាំងរវាងសហរដ្ឋអាមេរិកនិងចិនវិបត្តិនយោបាយនៅក្នុងប្រទេសមីយ៉ាន់ម៉ា និងការស្តារសេដ្ឋកិច្ចឡើងវិញនៅក្រោយពីជំងឺកូវីដ១៩ គឺជាបញ្ហាប្រឈមដ៏ក្តៅដែលមេដឹកនាំកម្ពុជាក្នុងនាមជាប្រធានប្តូរវេននៃសមាគមអាស៊ានត្រូវផ្តោតចំណាប់អារម្មណ៍ដោះស្រាយ៕